Samkvæmt yfirliti Hagstofunnar yfir rekstrarreikninga í viðskiptahagkerfinu námu tekjur fyrirtækja í byggingarstarfsemi og mannvirkjagerð um 393 milljörðum króna á síðasta ári og jukust þær um 5% á milli ára en fjöldi fyrirtækjanna var 5.239 á síðasta ári . Þrátt fyrir að tekjur hafi aukist versnaði heildarafkoman hins vegar um 24% og nam tæplega 25,3 milljörðum króna . Þegar horft er yfir síðustu 5 ár hafa tekjur aukist um 95,7% milli áranna 2014 og 2018 en þess ber að geta að upphæðirnar eru á verðlagi hvers árs fyrir sig . Jafngildir vöxtur árlegum meðalvexti upp á 14,4% á síðustu fimm árum . Á sama tímabili hefur launakostnaður aukist um 92% og er heildarlaunahlutfallið því 0,5 prósentustigum lægra en það var árið 2014 en hefur þó hækkað um 2,6 prósentustig á síðustu tveimur árum . Þegar afkoma í greininni er skoðuð fimm ár aftur í tímann sést að árið í fyrra var verra en árin tvö þar á undan en þó töluvert betra en árið 2014 og 2015 en samanlagður hagnaður þau ár nam 9,5 og 18 milljörðum auk þess sem hann nam 28 milljörðum árið 2016 . Sé hagnaður hins vegar skoðaður sem hlutfall af tekjum þá var hagnaðarhlutfall síðasta árs það lægsta frá árinu 2014 . Hlutfallið var 6,4% á síðasta ári en var 4,7% árið 2014 .